กรมวิชาการเกษตร เตือนเกษตรกรกำจัดหนอนกระทู้ข้าวโพดลายจุด ศัตรูสำคัญของข้าวโพดและพืชอื่น อย่างถูกวิธี
กรมวิชาการเกษตรเตือนเกษตรกรกำจัดหนอนกระทู้ข้าวโพดลายจุด ศัตรูสำคัญของข้าวโพด และพืชอื่น อย่างถูกวิธี อย่าหลงเชื่อซื้อยาปลอมกำจัดหนอนกระทู้นางสาวเสริมสุข สลักเพ็ชร์ อธิบดีกรมวิชาการเกษตร กล่าวว่า ช่วงนี้เกษตรกรผู้ปลูกข้าวโพดกำลังพบปัญหาการระบาดของหนอนกระทู้ข้าวโพด กัดกินใบและยอดอ่อนข้าวโพด ทำให้ผลผลิตเสียหาย จึงเป็นเหตุให้กลุ่มมิจฉาชีพฉวยโอกาสทำผลิตภัณฑ์ยาปลอมขึ้นมา โดยอ้างสรรพคุณสามารถกำจัดหนอนกระทู้และมาหลอกขายให้เกษตรกร ซึ่งเป็นตัวยาที่ไม่ตรงกับที่กรมวิชาการเกษตรแนะนำ จึงขอแจ้งเตือนเกษตรกร อย่าหลงเชื่อโฆษณาและซื้อยาดังกล่าวมาใช้ เพราะนอกจากเสียค่าใช้จ่ายในการซื้อสารเคมีมาใช้แล้วไม่ได้ผล รวมถึงใช้อย่างไม่ถูกวิธีอาจทำให้มีการระบาดเพิ่มมากขึ้นอีกด้วย โดยแนะนำวิธีการซื้อสารเคมีควรสังเกตบนฉลากต้องระบุข้อมูลครบถ้วน เช่น ชื่อการค้า ชื่อสามัญ ทะเบียนวัตถุอันตราย ข้อบ่งใช้ บริษัทผู้ผลิต/นำเข้า เป็นต้นอย่างไรก็ตามหากพบพืชมีลักษณะอาการคล้ายกับการระบาดของหนอนกระทู้ fall armyworm ขอให้แจ้งหน่วยงานสังกัดกระทรวงเกษตรและสหกรณ์ หากมีข้อสงสัยสามารถสอบถามได้ที่กรมวิชาการเกษตร กระทรวงเกษตรและสหกรณ์ โทร. 0 2579 0151 - 8 และสายด่วน หนอนกระทู้ fall armyworm โทร. 06-1415-2517 รวมถึงหน่วยงานสังกัดกระทรวงเกษตรและสหกรณ์ในพื้นที่